Եթե այսպես շարունակվի, ապա մենք, Աստված մի արասցե, շատ արագ կիջնենք նախնադարյան վայրենու մակարդակի, հասարակությունը կվերածենք ինքնախժռման հորձանուտը նետված անուղեղ զոմբիների հոտի: Հետեւաբար, սոցցանցերում անվայել հայհոյաբանությանը հարկավոր է վճռականորեն վե՛րջ տալ: Մենք քաղաքակիրթ ժողովուրդ ենք, հազարամյակների հեռվից մեզ հետ բերել ու ապագա ժամանակներին ենք տանում բազմաթիվ բարոյական արժեքներ: Սոցցանցերում սեռական կամ այլ բնույթի հայհոյաբանությունը մեզ ամենեւին չի՛ սազում: Ուժ պիտի գտնենք մեզնից յուրաքանչյուրին դուր չեկող այս կամ այն կարծիքը, տեսակետը, դատողությունը հանդուրժելու: Պիտի կարողանանք քաղաքակիրթ բանավիճել, ոչ թե սպառնալ, թեՙ բերանդ փակիր, դու այն մարդը չե՞ս, որ այս կամ այն ժամանակ այս կամ այն անընդունելի տեսակետն ես արտահայտել... Հետո՞ ինչ: Այն ժամանակ այդպես է մտածել, հիմաՙ ա՛յլ կերպ է մտածում: Կարծիքը, տեսակետը փոխելը հանցագործություն չէ՛: Սխալ կարծիքին կառչած մնա՛լն է ավելորդ հաստակողություն: